Jens Peter Vernersen (S), 1998-06-24:
Da regeringen fremlagde pinsepakken til forhandling i Folketinget, var der ikke nogen, der på forhånd kunne afgøre, hvilke partier det var muligt at indgå forlig med.
Det var ikke muligt på forhånd at vide, hvilke partier der var villige til at påtage sig ansvaret for disse skattejusteringer og den økonomiske opstramning, som pinsepakken indeholdt. Den 4. juni havde vi første behandling af de fremlagte forslag.
Ved førstebehandlingen blev der fra en række af Folketingets partier givet udtryk for, at det var nødvendigt
med et indgreb, der kunne forbedre betalingsbalancen
Der blev udtrykt vilje til forhandling fra en række partier, men alle var også klar over, at der var grænser, som regeringspartierne ikke kunne overskride i de forhandlinger, der forestod. For Socialdemokratiet er det vigtigt, at det fortsat skal være muligt at fastholde den danske velfærdsmodel, samtidig med at vi afdrager på vores statsgæld, sikrer overskud på betalingsbalancen og har plads til investeringer.
Det er den politik, Socialdemokratiet, den socialdemokratisk ledede regering, har fulgt siden regeringsdannelsen i januar 1993, og det var den politik, Socialdemokratiet under valgkampen tilkendegav vi fortsat ville følge, hvis vi efter valget fik mulighed for at danne regering.
I dag er mange flere beskæftiget med at passe børn, ældre og syge end for tre år siden.
Den udvikling ønsker Socialdemokratiet at fastholde.
Det var med det udgangspunkt, vi startede forhandlingerne.
Under forhandlingerne viste det sig, at det ikke var muligt at nå et forlig med den borgerlige side af Folketinget.
Men Socialdemokratiet måtte afvise kravet om, at der i første omgang skulle ske en halvering af lejeværdien.
Vi havde klart og tydeligt tilkendegivet under valgkampen, at det ikke var vores politik.
Det var jo netop den beskatning, ingen ædruelige økonomer kunne komme i tanker om at foreslå afskaffet, som vismand Nina Smith udtrykte det på DR-TV
Men som jeg sagde ved førstebehandlingen: Det forhindrer jo ikke politikere i at gøre forsøget.
Forhandlingerne med SF og Enhedslisten havde i langt højere grad en erkendelse af, hvad der er nødvendigt for at holde fast i det økonomiske opsving.
Det var en erkendelse af at foretage de nødvendige politiske skridt, også selv om økonomiske indgreb oftest ikke er populære.
Det var en klar forståelse for, at det var rigtigt at justere den økonomiske politik for at fastholde den positive udvikling, så der ikke sker en overophedning af det private forbrug, og så der ikke sker en overophedning af dansk økonomi.
Pinsepakken er en opstramning af dansk økonomi, der nedsætter forbrugsmulighederne, men der vil fortsat være plads til en udvidelse af det private forbrug også i det kommende år.
Med de justeringer, der er foretaget under forhandlingerne, bliver der en bedre social balance i det danske skattesystem.
Bundskatten sænkes fra 8 til 5,5 pct. Topskatten
fra 58 til 59 pct.
Dermed bliver der færre, der støder imod skatteloftet og derved får en skatterabat.
Det foreslåede højere bundfradrag på 32.000 kr. inden betaling af mellemskat fastholdes efter aftalen.
Derved gives en målrettet lettelse til de laveste arbejdsindkomster.
Det øger den økonomiske gevinst ved at arbejde.
Fradrag for renteudgifter og ligningsmæssige fradrag foretages i de kommunale skatter, hvorved skattefradraget får en værdi af ca. 32 pct.
Dermed har vi fortsat en af de højeste skatterabatter for renteudgifter i Europa.
Med den lave kreditforeningsrente, der er nede på næsten 6 pct.,
vil det fortsat være billigt at optage lån i forbindelse med køb af egen bolig.
Nettorenten vil jo faktisk være nede på 4 pct. For familier med store renteudgifter er der aftalt en særlig skatterabat, der nedtrappes over 6 år.
På samme måde er der aftalt en særlig rabat på store ligningsmæssige fradrag.
Lejeværdien ændres til en kommunal ejendomsværdiskat, der stort set svarer til nettovirkningen af lejeværdien.
ATP-opsparingen fastholdes på 1 pct. og vil være med til at øge den private opsparing.
Men indbetalingen på 1 pct. til ATP-ordningen vil også bidrage til en forbedret pension.
Realrenteafgiften erstattes af en fast pensionsbeskatning på 26 pct., og aktier i pensionskasser beskattes med 5 pct. Sidstnævnte beskatning skal ses i sammenhæng med, at loftet for aktieinvesteringer i pensionskasserne, ATP og LD hæves til 50 pct.
Det har været et længe næret ønske for pensionskasserne, at man fik denne mulighed for i højere grad at investere i aktier.
Det er imødekommet.
Det vil give en ny positiv udvikling på pensionsområdet.
Med pinsepakken sker der også en justering af de grønne afgifter for at opnå en bedre balance imellem forbrug og miljø.
Det ville have betydet væsentlige nedskæringer på en række områder, som for Socialdemokratiet ville være helt uacceptabelt - det, hvad enten det drejer sig om børnepasning, uddannelse, de ældre eller sundhedsvæsenet.
Det var pensionskasser, der beklagede sig over beskatning af aktier i pensionsdepoterne.
Det var A.P. Møller, der blev ført frem som det selskab, der nu skulle særbeskattes af fortjenesten på olieudvindingen i Nordsøen.
Men beskatningen vil jo omfatte alle andre selskaber, der udvinder olie.
Det var jo ikke disse to selskaber, der blev ført frem, på trods af at deres andel udgør 61 pct. At pensionskasserne får fordel af at hæve investeringsloftet til 50 pct., har ikke fyldt meget i dagspressen, hvorimod reduktionen af de højest lønnedes fradrag på kapitalpensioner fra 59 til ca. 44 pct. har fået megen opmærksomhed.
Det har lydt, som om kapitalpensionernes endeligt lå foran.
Men det er fortsat meget fordelagtigt at have kapitalpensionsordninger, også uanset at fradragsværdien ændres til 44 pct. Men som dagene er gået, siden aftalen om pinsepakken blev indgået, er den gode stemning steget.
Berlingske Tidende kunne i mandags meddele, at huspriserne ligger fast, at en del af de store ejendomsmæglere gav udtryk for, at de ikke forventede en reduktion i huspriserne på grund af pinsepakken.
Det er helt andre toner end dem, vi hørte for tre uger siden.
Da talte man om et øjeblikkeligt dyk i huspriserne på mindst 18 pct.
I tirsdags kunne Jyllands-Posten afsløre, at tre af landets skrappeste skattefolk ikke mente, at danskerne for alvor behøver at frygte virkningen af pinsepakken.
Jyllands-Posten havde arrangeret en 3-timers spørgetime med skatteeksperterne, og som det fremgik af avisen, blev flere af spørgerne glædeligt overrasket over de elementer i pinsepakken, der også ville give fordele.
Med vedtagelsen af pinsepakken bliver der mulighed for at fastholde opsvinget.
Vi undgår store problemer med væsentlige nedskæringer i forbindelse med vedtagelsen af finansloven.
Vi sikrer lavere beskatning af de laveste indtægter, så det bedre kan betale sig at arbejde.
Vi undgår en fortsat overophedning af ejendomsmarkedet.
Der er faktisk meget at glæde sig over i pinsepakken, også uanset der ikke er tale om en gavepakke, da formålet som sagt også er en opstramning af økonomien.
Den danske befolkning ved, at det var nødvendigt.
Jeg tror faktisk, at de fleste folketingsmedlemmer har mødt dette spørgsmål: Hvor længe kan det gå, at vi fortsætter med den fart, vi har på nu?
Jeg tror, alle har været klar over, at det gik en smule for hurtigt.
Derfor tror jeg egentlig, at befolkningen har ventet på de justeringer af vores skattesystem og i vores økonomi, som vi i dag har til anden behandling her i Folketinget.
Fra Socialdemokratiets side skal jeg tilkendegive, at vi kan tiltræde de ændringsforslag, som skatteministeren har stillet, og at vi fortsat støtter de opretholdte hovedforslag, når de kommer til tredje behandling.